《题桶底仙山图》
明代·顾禄

昔人夜投逆旅中，戏将指爪呈神工。
飕飕逸响如飘风，桶底刻出蓬莱宫。
状如六鳌拥虚空，戴山出没沧溟东。
琼台瑶阙知几重，千门万户遥相通。
俨然中坐一老翁，星眸霞脸冰雪容。
群真左右来相从，或翳白凤骑青龙。
女仙七十如花红，各执乐器笙与镛。
钧天一曲奏未终，双成劝酒琉璃钟。
谷神长生寿无穷，出入造化超鸿濛。
我欲上天夬紫虹，高步去逐东王公。

作者简介：明松江府华亭人，初名天禄，字谨中。洪武中以太学生除太常典簿，迁蜀王府教授。善书，行楷学苏轼而尤工于分隶。善杂画，喜钩勒竹石。能诗，太祖曾命尽进其所作，故有集名《经进集》。